|  |  |  |
| --- | --- | --- |
| **בנק ישראל**דוברות והסברה כלכלית | לוגו בנק ישראל | ‏ירושלים, ט"ו בסיון, תש"ף ביוני 2020 7 |

**ניתוח מיוחד של חטיבת המחקר בבנק ישראל: ניתוח הפגיעה בתעסוקה של משקי בית בעקבות הקורונה והשפעת החזרה ההדרגתית של המשק לפעילות**

* **הפגיעה בפעילות ענפי המשק בשיא המשבר התמקדה בענפים בהם תעסוקת העצמאים גבוהה יחסית. כתוצאה מכך הפגיעה היתה גבוהה יותר במשקי בית בהם לפחות אחד המפרנסים הוא עצמאי. כך למשל, על פי הסימולציה שנערכה, במשק בית עם רמת הכנסה נמוכה בו שני מפרנסים ההסתברות להיוותר ללא מועסקים עמדה על 19 אחוזים כאשר המפרנסים הם עצמאים, 15 אחוזים אם אחד המפרנסים הוא עצמאי ו-12 אחוזים אם שני המפרנסים הם שכירים.**
* **שקלול מידת הסגירות של הפעילות הכלכלית על פי ענפים כלכליים מצביע על פגיעה קשה יותר בתעסוקה של משקי בית בעלי הכנסה נמוכה וביניהם משפחות חד-הוריות – ההסתברות של משקי בית אלו להיוותר ללא מפרנסים כתוצאה מהסגר הכלכלי בשיאו של המשבר עומדת על מעט יותר מ-25 אחוזים, לעומת יותר מ-15 אחוזים בקרב משקי בית שהכנסתם לנפש היא באחד העשירונים הגבוהים.**
* **בנוסף, משקי בית בעלי הכנסה נמוכה סבלו טרם המשבר מנטל גבוה יותר של הוצאות גבוהות על תצרוכת, ובכלל זה על שכר דירה, שנחשבת להוצאה קבועה קשיחה. שיעור משקי הבית בעלי הכנסה נמוכה עם לפחות משתתף אחד בשוק העבודה שיש להם הוצאה על שכר דירה עומד על כ-40%, לעומת מעט יותר מ-20% בקרב משקי בית עם הכנסה גבוהה. מעבר לכך, משקל ההוצאה על שכר דירה בסך ההוצאות בקרב משקי הבית ששוכרים דירה ושהכנסתם נמוכה הוא כפול ביחס להוצאה של משקי בית דומים עם הכנסה גבוהה.**
* **החזרה ההדרגתית של המשק לפעילות (תחת מגבלות), ובכלל זה פתיחת הקניונים ופתיחה של גני הילדים סביב ה-10 במאי, צמצמה את מידת הפגיעה בתעסוקה. כתוצאה מכך הסימולציות בניתוח מצביעות על ירידה משמעותית בהסתברות של משקי הבית להיוותר ללא מפרנסים בשיעורים דומים בכל רמות ההכנסה.**

**חטיבת המחקר של בנק ישראל ערכה ניתוח מיוחד לבחינת הפגיעה בתעסוקה של משקי בית**[[1]](#footnote-1) **בעקבות משבר הקורונה והשפעתה על רווחתם[[2]](#footnote-2). להלן ממצאיו:**

במסמך זה אנו משתמשים בנתונים מסקרי הוצאות לשנים 2018-2016, על מנת לתאר את תמונת התעסוקה של משקי הבית טרום המשבר[[3]](#footnote-3). נתוני הסקרים מאפשרים לנו לבחון את ההתפלגות הענפית של התעסוקה, ההכנסות וההוצאות, לפני פרוץ המשבר, לפי המאפיינים הבאים: מגדר, רמת הכנסה ואופן התעסוקה (שכירים ועצמאיים). אנו משלבים נתונים אלה עם אומדנים של פגיעה דיפרנציאלית של הסגר בפעילות ענפי הכלכלה השונים מתחזיות חטיבת המחקר של בנק ישראל (ברמה של ספרה אחת) על מנת לאמוד את הפגיעה הכללית בתעסוקה של משקי הבית במשק. אומדנים אלו מבוססים על ההערכות לגבי השבתת ענפי המשק בתקופת שיא הסגר מה-16.03.2020 עד ה-19.04.2020, שאחריה החלו להיות מיושמות הקלות שונות. אנו מוסיפים סימולציות נוספות המשקללות את הסתברות חזרתם החלקית של ענפי המשק לפעילות בשתי פעימות (ב-3 למאי וב-10 למאי) והשפעתן על התעסוקה.

**מתודולוגית הבדיקה ותוצאות הסימולציה להערכת הפגיעה בתעסוקה**

הבדיקה שערכנו מתבססת כאמור על סקרי הוצאות של הלמ"ס. חילקנו את אוכלוסיית בסיס הנתונים לשלוש קבוצות של רמות הכנסה על פי ההגדרות המקובלות של הכנסה לנפש סטנדרטית למשק בית: עשירונים 4-1, עשירונים 7-5 ו- עשירונים 10-8, ובכל רמת הכנסה חילקנו את משקי הבית לחמש קבוצות על פי הרכב המפרנסים ואופן העסקה (שכיר/עצמאי)[[4]](#footnote-4). לוח 1, אשר מציג את התפלגות משקי הבית על פי הרכב המועסקים ורמת ההכנסה טרם פרוץ המשבר, מראה שמבחינת התפלגות העצמאיים לפי רמת הכנסה, משקלם של משקי בית שבהם מפרנס אחד עצמאי והשני שכיר גבוה בקרב בעלי הכנסות הגבוהות משיעורו אצל בעלי ההכנסות הנמוכות. מנגד, משקלם של משקי הבית בהם רק מפרנס עצמאי אחד גבוה בקרב בעלי ההכנסות הנמוכות בהשוואה למשקי הבית בעלי ההכנסות הגבוהות.

**לוח 1: התפלגות משקי הבית בגילאי העבודה העיקריים, על פי רמת הכנסה ואופן התעסוקה,**

**נתוני 2018-2016**

|  |  |  |  |
| --- | --- | --- | --- |
|  | רמת הכנסה נמוכהעשירונים 1- 4(34%)\* | רמת הכנסה בינוניתעשירונים 5 – 7(34%)\* | רמת הכנסה גבוההעשירונים 8 – 10(33%)\* |
| **כלל משקי הבית** | **100%** | **100%** | **100%** |
| שני מפרנסיםשכיר-שכיר | 31% | 50% | 51% |
| שני מפרנסיםשכיר-עצמאי | 9% | 12% | 13% |
| שני מפרנסיםעצמאי-עצמאי | 1.5% | 1.7% | 1.8% |
| מפרנס אחדשכיר | 49% | 31% | 30% |
| מפרנס אחדעצמאי | 9% | 6% | 5% |

המקור: עיבודי בנק ישראל לסקר ההוצאות של הלמ"ס לשנים 2018-2016.

\*משקל הקבוצה בסך משקי הבית העובדים. העובדה שמשקל הקבוצה עם רמת הכנסה נמוכה דומה לשתי הקבוצות האחרות למרות שהקבוצה מאגדת 4 עשירוני הכנסה מבטאת את העובדה שבעשירונים הנמוכים יש משקל גדול למשקי בית ללא מפרנסים כלל ואלו אינם נכללים בלוח.

בשלב הבא בחנו את התפלגות התעסוקה של פרטים בסקר, בכל רמת הכנסה לפי העשירונים שהוצגו, על פי ענפים, מגדר ואופן העסקה (עצמאי/שכיר). שיקללנו את משקל המועסקים בכל תת-קבוצה עם אומדני הפגיעה הענפיים בתעסוקה בשיא הסגר, המוצגים בלוח 2. כך קיבלנו את ההסתברות של פרט להישאר ללא תעסוקה בכל אחת מתתי הקבוצות והערכנו את מידת הפגיעה הכללית בתעסוקה. מאחר וסימולציה זו מניחה כי השינויים בתעסוקה נובעים אך ורק מהפגיעה בתעסוקה ברמה הענפית, סביר שהיא אומדת בחסר את עוצמת הפגיעה בבעלי הכנסה נמוכה. הסיבה לכך היא שהסימולציה אינה מתחשבת בתוצאה שהתקבלה על ידי הכלכלנית הראשית (2020) שבכל ענף ההסתברות להישאר מועסק הייתה גבוהה יותר בקרב העובדים שהכנסתם גבוהה יותר. זאת בנוסף לכך שהאיסורים לבצע פעילות כלכלית מסוגים מסוימים, פגעו במידה רבה יותר בענפים שבהם חלקם של המועסקים בעלי הכנסות נמוכות רב יותר. איור 1 מראה כי קיים מתאם גבוה בין השכר הענפי הממוצע לעוצמת הפגיעה במשבר בהתאם לאומדני הפגיעה הענפיים בתעסוקה[[5]](#footnote-5).

**לוח 2: אומדנים לאחוזי השבתת העובדים לפי מגדר וענף בשיא הסגר**

|  |  |  |  |  |
| --- | --- | --- | --- | --- |
| **ענף** | **סה"כ** | **גברים** | **נשים** | **משקל הענף בתעסוקה**  |
| חקלאות, ייעור ודיג | 20.0% | 14.1% | 28.6% | 0.8% |
| תעשיה ; כריה וחציבה | 27.3% | 22.7% | 39.2% | 10.8% |
| אספקת חשמל ; אספקת מים, שירותי ביוב וטיהור וטיפול בפסולת | 0.0% | 0.0% | 0.0% | 0.8% |
| בינוי | 50.0% | 47.8% | 70.7% | 5.3% |
| מסחר סיטוני וקמעוני ותיקון כלי רכב מנועיים | 51.4% | 44.5% | 59.1% | 11.2% |
| שירותי תחבורה, אחסנה, דואר ובלדרות | 62.8% | 61.4% | 68.0% | 4.1% |
| שירותי אירוח ואוכל | 83.1% | 80.1% | 87.8% | 4.2% |
| מידע ותקשורת | 32.3% | 27.3% | 41.2% | 5.1% |
| שירותים פיננסיים ושירותי ביטוח | 35.0% | 35.0% | 35.0% | 3.4% |
| פעילויות בנדל"ן | 56.0% | 56.0% | 56.0% | 0.8% |
| שירותים מקצועיים, מדעיים וטכניים | 37.7% | 30.5% | 44.9% | 7.5% |
| שירותי ניהול ותמיכה | 42.0% | 39.5% | 45.4% | 4.0% |
| מינהל מקומי, ציבורי וביטחון וביטוח לאומי | 5.5% | 4.5% | 6.9% | 10.3% |
| חינוך | 23.1% | 17.8% | 24.8% | 12.1% |
| שירותי בריאות, רווחה וסעד | 0.0% | 0.0% | 0.0% | 10.5% |
| אמנות, בידור ופנאי | 96.0% | 96.0% | 96.0% | 1.8% |
| שירותים אחרים | 50.0% | 43.2% | 55.2% | 2.5% |

המקור: חישובי בנק ישראל והערכות של המוסד לביטוח הלאומי.

\*האומדנים לפי מגדר מתבססים על הערכות של המוסד לביטוח הלאומי שנערכו עבור אוכלוסיית השכירים בלבד.

**איור 1: המתאם בין השכר הממוצע ואומדני אחוזי השבתת העובדים לפי ענף בשיא הסגר**

**(שכר נומינלי חודשי, 2019)**



המקור: עיבודי בנק ישראל על פי נתוני השכר הממוצע למשרת שכיר.

המתאם בין השכר הממוצע ואחוזי ההשבתה של הפעילות עומד בבסיס התוצאות המשלבות את הרכב התעסוקה והיקף ההשבתה של ענפי המשק על פי מגדר, רמת הכנסה ואופן התעסוקה. שקלול הממצאים ברמת משק הבית חושב תוך הנחת אי תלות בהסתברות לתעסוקה (ואופן התעסוקה) בין בני הזוג בעת המשבר ולפניו. לוח 3 מציג את האומדנים להסתברות שמשק הבית יישאר ללא מפרנסים בתקופת שיא הסגר, תחת הנחת אי התלות של התעסוקה בין בני זוג, כאמור.[[6]](#footnote-6) הממצאים מצביעים על הסתברות גבוהה יותר לפגיעה בתעסוקה בעקבות המשבר ככל שרמת ההכנסה נמוכה יותר[[7]](#footnote-7), בפרט עבור משקי בית הכוללים מפרנסים עצמאים. כך למשל, ההסתברות של משק בית עם מפרנס יחיד עצמאי להישאר ללא תעסוקה גבוה יותר בכל רמות ההכנסה ביחס למשק בית עם מפרנס יחיד שכיר.

**לוח 3: ההסתברות של משקי הבית בגילאי העבודה העיקריים להישאר ללא מפרנס בתקופת שיא הסגר,**

**לפי הרכב המועסקים במשק הבית ורמת ההכנסה**

**(מבוסס על נתוני 2018-2016)**

|  |  |  |  |
| --- | --- | --- | --- |
|  | רמת הכנסה נמוכהעשירונים 1- 4(34%) | רמת הכנסה בינוניתעשירונים 5 – 7(34%) | רמת הכנסה גבוההעשירונים 8 – 10(33%) |
| **כלל משקי הבית** | **26%** | **19%** | **17%** |
| שני מפרנסים- שכירים | 12% | 10% | 9% |
| שני מפרנסים - שכיר/ה ועצמאי/ת | 15% | 14% | 11% |
| שני מפרנסים - עצמאים | 19% | 17% | 14% |
| מפרנס/ת יחיד/ה - שכיר/ה | 34% | 32% | 29% |
|  מזה: חד הורי - שכיר/ה | 35% | 32% | 31% |
| מפרנס/ת יחיד/ה - עצמאי/ת | 45% | 43% | 39% |
|  מזה: חד הורי - עצמאי/ת | 42% | 40% | 38% |

 המקור: עיבודי בנק ישראל לסקר ההוצאות של הלמ"ס לשנים 2018-2016.

על מנת להעריך את מידת ההשפעה של החזרת המשק לפעילות, אנו אומדים את הפגיעה בתעסוקה בשתי נקודות זמן נוספות. החישובים בבסיס הסימולציה הראשית מעריכים את השפעת הסגר בשיאו, מ-16 למארס ולפני ההקלות שהחלו ב-19 לאפריל. החל מה-19 לאפריל, הוחל בשורה של הקלות הדרגתיות, אשר פתחו את המשק לפעילות כלכלית תחת מגבלות, אך אפשרו לענפים רבים לשוב לפעול. באיור 2 אנו מדמים את השפעתם המשוקללת של שני שלבים בהקלות ביחס לנקודת הבסיס (מ-16 למארס ועד ההקלות שחלו ב-19 לאפריל) על ההסתברות של כלל העובדים במשקי הבית להיוותר בלתי מועסקים: ב-3 למאי החלו לפעול ברשויות רבות בתי הספר היסודיים ונפתחו חנויות הרחוב. ב-10 למאי הוחלו הקלות משמעותיות רבות, ובהן פתיחת הקניונים וימים ספורים לאחר מכן נפתחו גני הילדים. סימולציות אלו מצביעות על ירידה משמעותית בהסתברות של משקי הבית להיוותר ללא מפרנסים בשיעורים דומים בכל רמות ההכנסה.

|  |
| --- |
| **איור** 2: **הערכת שיעור משקי הבית שנותרו ללא מפרנסים****לפי רמת ההכנסה בנקודות ציון שונות על פני הזמן** |
|  |
| המקור: חישובי בנק ישראל על בסיס סקר ההוצאות של הלמ"ס לשנים 2018-2016 ואנדבלד ואחרים (2020). החישוב מתייחס למשקי בית בגילאי 64-25 ואינו לוקח בחשבון את ההשפעה על משקי בית שאין בהם עובדים. עוצמת הסגר הכלכלי התעדכנה על פני זמן בהתאם להערכת השפעת ההנחיות הממשלתיות לפעילות הכלכלית במשק על הפעילות הענפית. הערכה זו נערכה ע"י תחום המאקרו בחטיבת המחקר של בנק ישראל. |

**ההוצאות של משקי הבית ביחס להכנסתם**

הפגיעה בתעסוקה משפיעה על מצבת ההכנסות של משקי הבית ולכן פוגעת ברווחתם וביכולתם לעמוד בהוצאות לאורך זמן[[8]](#footnote-8). הפגיעה ביכולתם של משקי הבית לעמוד בהוצאותיהם תלויה בכמה גורמים, ובהם: (1) היכולת לעמוד בהוצאות טרם הפגיעה בשגרה התעסוקתית והחמרתה בעקבות הסגר; (2) הזכאות לדמי אבטלה ומידת הפיצוי שהם מהווים לאובדן ההכנסות מעבודה: זכאות לדמי אבטלה תלויה בתקופת העבודה טרם התביעה ("תקופת האכשרה") ובמעמד התעסוקתי (שכירים זכאים לדמי אבטלה ועצמאים אינם זכאים), משך תקופת הזכאות לדמי אבטלה תלוי בגיל המובטל, ומידת ההלימה בין גובה דמי האבטלה לשכר העבודה תלויה בגובה הממוצע של שכר העבודה בתקופה שקדמה לתביעה ופוחתת עם השכר, כך שבקרב בעלי שכר נמוך דמי האבטלה מהווים שיעור גבוה יותר מהשכר טרם האבטלה[[9]](#footnote-9); (3) "כרית הביטחון" הכספית שיש למשקי הבית: החסכונות העומדים לרשותם ויכולתם ללוות. במסגרת הצעדים להקלת השפעת הסגר על מצבם הכלכלי של משקי הבית, הוכרזו מספר צעדים על ידי הממשלה ובהם: מתן מענק למשקי בית עם ילדים בגובה 500 ₪ לכל ילד (מוגבל לגובה של 2,000 ₪ לכל משפחה) ומתן פיצוי כספי גם לעצמאים, שאינם זכאים בד"כ לדמי אבטלה, בכפוף להצהרתם על ירידת הכנסותיהם ובהתאם להכנסותיהם הממוצעות טרם הסגר.

לוח 4 מציג, בנקודת המוצא, לפני השפעת הסגר, את שיעור משקי הבית שהוצאתם הכספית על תצרוכת עולה על 90% מהכנסתם הכספית, מתוך כל קבוצת הכנסה והרכב מועסקים במשק הבית. כצפוי, קיימים הבדלים ניכרים בין הקבוצות על פי רמת הכנסתם: נטל הוצאות גבוה מאד – העולה על 90% מהכנסתם הכספית נטו - מאפיין במידה רבה יותר את בעלי ההכנסות הנמוכות, ובקרבם, הוא גבוה במיוחד אצל משקי בית שיש בהם מפרנס יחיד, בפרט עצמאי, או זוג עצמאיים. לוח זה מלמד לא רק על נטל ההוצאות, אלא גם על היכולת של כל קבוצה לשמר את הוצאותיה ברמה של לפני המשבר, וזאת כאשר ישנו זעזוע משמעותי להכנסתם, על אחת כמה וכמה כאשר מדובר בזעזוע מתמשך.

**לוח 4: שיעור משקי הבית שהוצאותיהם על תצרוכת עולות על 90%**

**מהכנסתם הכספית נטו, לפי הרכב המועסקים וההכנסה, נתוני 2018-2016**

|  |  |  |  |
| --- | --- | --- | --- |
|   | רמת הכנסה נמוכהעשירונים 1 - 4(34%)\* | רמת הכנסה בינוניתעשירונים 5 - 7(34%)\* | רמת הכנסה גבוההעשירונים 8 - 10(33%)\* |
| **כלל משקי הבית** | **80%** | **59%** | **40%** |
| שני מפרנסים - שכירים | 67% | 48% | 31 % |
| שני מפרנסים - שכיר/ה ועצמאי/ת | 80% | 55% | 39% |
| שני מפרנסים - עצמאים | 91% | 71% | 43% |
| מפרנס/ת יחיד/ה - שכיר/ה | 78% | 57% | 37% |
| מפרנס/ת יחיד/ה - עצמאי/ת | 84% | 65% | 50% |

המקור: עיבודי בנק ישראל לסקר ההוצאות של הלמ"ס לשנים 2018-2016. החישוב בוצע על בסיס נתוני ההוצאה הכספית לתצרוכת וההכנסה הכספית נטו.

נטל גבוה של הוצאות קשיחות ביחס להכנסת משק הבית עלול להקשות על יכולתם של משקי הבית לעמוד בהן במצב של פגיעה בהכנסותיהם[[10]](#footnote-10). סעיף ההוצאה על דיור הוא בממוצע הגבוה ביותר בתקציבו של משק הבית ולכן מקובל להתייחס להוצאה על דיור כהוצאה חיונית וקשיחה אשר אי אמידה בה עלול לגרור השלכות רוחביות נוספות על מצבו של משק הבית ועל פעילות כלכלית נוספת במשק. לוח 5 מציג את שיעור משקי הבית שיש להם הוצאה על שכר דירה מכל קבוצת הכנסה והרכב מועסקים. שיעור שוכרי הדירות גבוה יותר בקרב עשירוני ההכנסה הנמוכים בקרב כל הרכב מועסקים[[11]](#footnote-11). לוח 6 מראה כי נטל ההוצאה על שכר דירה ביחס להכנסה נטו של משקי הבית (הכוללת הכנסות מעבודה ולא מעבודה) גבוה משמעותית בקרב משקי בית השוכרים דירות בקבוצת ההכנסה הנמוכה. אמנם שיעור ההכנסה מעבודה מסך ההכנסות נטו בקרב קבוצה זו נמוך יותר, ועדיין, בהעדר כרית ביטחון כספית נוספת, פגיעה משמעותית ומתמשכת בהכנסה מעבודה (או כל הכנסה אחרת) תגדיל מאד את מצוקתם של משקי הבית שיש להם הוצאת שכירות. צעדים לסיוע לבעלי משכנתאות, למשל דחיית התשלומים על משכנתאות הם בעלי פוטנציאל לסייע יותר לבעלי ההכנסות הגבוהות, שחלק גבוה יותר מהם הוא בעלים של דירות ומשלם משכנתא.

**לוח 5: שיעור משקי הבית שיש להם הוצאות על שכר דירה,**

**לפי הרכב המועסקים וההכנסה, נתוני 2018-2016**

|  |  |  |  |
| --- | --- | --- | --- |
|   | רמת הכנסה נמוכהעשירונים 1 - 4(34%)\* | רמת הכנסה בינוניתעשירונים 5 - 7(34%)\* | רמת הכנסה גבוההעשירונים 8 - 10(33%)\* |
| **כלל משקי הבית** | **41%** | **32%** | **23%** |
| שני מפרנסים - שכירים | 39% | 27% | 22% |
| שני מפרנסים - שכיר/ה ועצמאי/ת | 39% | 28% | 20% |
| שני מפרנסים - עצמאים | 43% | 31% | 14% |
| מפרנס/ת יחיד/ה - שכיר/ה | 46% | 40% | 31% |
| מפרנס/ת יחיד/ה - עצמאי/ת | 41% | 34% | 29% |

המקור: עיבודי בנק ישראל לסקר ההוצאות של הלמ"ס לשנים 2018-2016. משקי בית שיש להם הכנסה משכר דירה וגם הוצאה על שכר דירה אינם נחשבים לצורך החישוב כמשקי בית שיש להם הוצאה על שכר דירה.

**לוח 6: שיעור ההוצאה על שכר דירה מההכנסה נטו של משק הבית,**

**לפי הרכב המועסקים וההכנסה, נתוני 2018-2016**

|  |  |  |  |
| --- | --- | --- | --- |
|   | רמת הכנסה נמוכהעשירונים 1 - 4(34%)\* | רמת הכנסה בינוניתעשירונים 5 - 7(34%)\* | רמת הכנסה גבוההעשירונים 8 - 10(33%)\* |
| שני מפרנסים - שכירים | 25% | 19% | 15% |
| שני מפרנסים - שכיר/ה ועצמאי/ת | 31% | 22% | 15% |
| שני מפרנסים - עצמאים | 39% | 28% | 16% |
| מפרנס/ת יחיד/ה - שכיר/ה | 34% | 28% | 22% |
| מפרנס/ת יחיד/ה - עצמאי/ת | 59% | 34% | 27% |
| ממוצע | 37% | 27% | 19% |

המקור: עיבודי בנק ישראל לסקר ההוצאות של הלמ"ס לשנים 2018-2016. החישוב בוצע רק על משקי בית שיש להם הוצאה על שכר דירה. משקי בית שיש להם הכנסה משכר דירה וגם הוצאה על שכר דירה אינם נחשבים לצורך החישוב כמשקי בית שיש להם הוצאה על שכר דירה.

**בבליוגרפיה:**

אנדבלד, מירי, הלר, אורן, כראדי, להב וגוטליב, דניאל (2020), "השפעת המיתון עקב משבר הקורונה על עוני, אי- שוויון ורמת החיים", המוסד לביטוח לאומי, פרסומים בנושא קורונה, אפריל.

אגף הכלכלנית הראשית (2020), "ניתוח חברות ועובדים המושפעים ממשבר הקורונה", מאי, ו"מאפייני העובדים המושבתים", יוני.

1. הניתוח מתייחס למשקי בית שראשיהם בגילאים 25—64 שיש בהם עובדים. מדובר בכ-1.5 מיליון משקי בית, כ-60% מסך משקי הבית. [↑](#footnote-ref-1)
2. את הניתוח ערכו אדית זנד, יואב פרידמן ותמר רמות-ניסקה בעזרת תגיל טל וגלעד שלום. [↑](#footnote-ref-2)
3. השימוש בחיבור של מספר סקרים נועד להגדיל את מספר התצפיות שעומדות לרשותנו, ומתוך הנחה שתמונת המצב טרום המשבר, מבחינת מבנה המועסקים במשקי הבית והתפלגות התעסוקה על פי ענפים לא משתנה באופן מהותי ברמה שנתית. [↑](#footnote-ref-3)
4. מאחר שהניתוח מתייחס רק למשקי בית עם לפחות מפרנס אחד, בקבוצת ההכנסה הנמוכה נכללו יותר עשירונים מפני שאחוז גבוה ממשקי בית המשתייכים אליה הם ללא מפרנסים. [↑](#footnote-ref-4)
5. זאת בדומה לממצאים אצל אנדבלד ואחרים, 2020, ואגף הכלכלנית הראשית, 2020. [↑](#footnote-ref-5)
6. ממצאים דומים מתקבלים מניתוח ההסתברות של משק בית עם שני מפרנסים להישאר עם מפרנס אחד בלבד. [↑](#footnote-ref-6)
7. הסתברות גבוהה יותר של משק בית עם הכנסה נמוכה להישאר ללא מפרנסים התקבלה גם בחישוב שהוצג לאחרונה בסקירה השבועית של הכלכלנית הראשית במשרד האוצר. [↑](#footnote-ref-7)
8. חשוב לזכור גם כי חלק מהעובדים נשארו מועסקים אך הכנסתם נפגעה. אין בידנו כעת מידע שמאפשר להעריך את ההתפלגות והעוצמה של פגיעה זו, בפרט אצל העצמאים, אך גם אצל השכירים. [↑](#footnote-ref-8)
9. <https://www.btl.gov.il/benefits/Unemployment/Pages/sum.aspx>   [↑](#footnote-ref-9)
10. אנו מתמקדים בהוצאה על שכר דירה, מאחר ומדובר בסעיף משמעותי וקשיח שהמידע לגביו בסקר הוצאות מהיימן. [↑](#footnote-ref-10)
11. בנוסף, שיעור בעלי הדירות בקרבם נמוך הרבה יותר: שיעור בעלי הדירות בקרב העשירון התחתון עומד על 39%, ובעשירון 4 שיעור זה עומד על 60% אחוזים. זאת בעוד בעשירון 7 ו-10 שיעור זה עומד על 76% ו-82%, בהתאמה. [↑](#footnote-ref-11)